मेरी जिंदगी का सबसे गौरवमयी पल : सचिन  
तेंदुलकर ने भरे गले से कहा, मेरा सपना पूरा हो गया। यह मेरे कैरियर का सबसे गौरवमयी पल है।
अपने 21 बरस के कैरियर में पहली बार विश्व कप जीतने का सपना पूरा करने वाले सचिन तेंदुलकर ने कहा कि यह उनके कैरियर का सबसे भावुक पल है।  तेंदुलकर ने भरे गले से कहा, मेरा सपना पूरा हो गया। यह मेरे कैरियर का सबसे गौरवमयी पल है। छह विश्व कप खेल चुके इस चैम्पियन बल्लेबाज ने कहा, मैं पूरी टीम को धन्यवाद देता हूं जिसने पिछले कुछ साल में लगातार अच्छा प्रदर्शन किया है। दबाव को झेलने की ताकत देने वाले सहयोगी स्टाफ को धन्यवाद देता हूं। तेंदुलकर ने कहा कि धोनी ने जैसे ही जीत का छक्का लगाया, उनकी आंखों में खुशी के आंसू भर गए। उन्होंने कहा, ये खुशी के आंसू हैं। हमने मिलकर कई उतार चढाव देखे लेकिन एक दूसरे का साथ बना रहा।